ขอเพิ่มเกณฑ์กู้กองทุนหมู่บ้าน
เพิ่มเกณฑ์ให้กู้กองทุนหมู่บ้านรายกลุ่มได้อีกไม่เกิน 3 แสนบาท
14 ก.ย. 2558

เพิ่มเกณฑ์ให้กู้กองทุนหมู่บ้านรายกลุ่มได้อีกไม่เกิน 3 แสนบาท
นายนที ขลิบทอง ผู้อำนวยการสำนักงานกองทุนหมู่บ้านและชุมชนเมืองแห่งชาติ (สทบ.) เปิดเผยว่า จากการหารือหน่วยงานที่เกี่ยวข้องล่าสุด ได้ข้อสรุปว่า โครงการกองทุนหมู่บ้านที่ปล่อยกู้ผ่านธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) จำนวน 6 หมื่นล้านบาท ได้มีการเสนอเพิ่มเรื่องการปล่อยกู้รายกลุ่มเพื่อนำไปทำโครงการได้ไม่เกิน 1 แสนบาท และกรณีที่สมาชิกวินิจฉัยชี้ขาดว่าเป็นโครงการที่ดีมีประโยชน์ให้กู้ได้สูงสุดถึง 3 แสนบาท
ขณะนี้กองทุนหมู่บ้านส่วนใหญ่ตื่นตัวและเตรียมความพร้อมในการยื่นขอเงินกู้ คาดว่าจะสามารถอนุมัติเบิกจ่ายเงินกองทุนหมู่บ้านถึงมือประชาชนไม่น้อยกว่า 3 หมื่นล้านบาท ภายในสิ้นปีนี้
ปัจจุบันมีกองทุนหมู่บ้านและชุมชนเมือง 79,528 แห่ง คือ 1.กองทุนหมู่บ้าน 75,000 กองทุน 2.กองทุนชุมชนเมือง 3,790 กองทุน 3.กองทุนชุมชนทหาร 738 กองทุน และจัดตั้งใหม่ในปี 2558 จำนวน 273 กองทุน
นายสมศักดิ์ กังธีระวัฒน์ รองผู้จัดการ ธ.ก.ส. กล่าวว่า ธนาคารได้ซักซ้อมเจ้าหน้าที่ให้ชี้แจงกรรมการกองทุนหมู่บ้านในพื้นที่เรื่องหลักเกณฑ์ เงื่อนไข เช่น เรื่องการอนุมัติเงินให้สมาชิกจะต้องได้รับมติจากที่ประชุมหมู่บ้าน เพื่อให้เงินกระจายไปสู่สมาชิกทั่วทุกคน เน้นให้กู้เพื่อนำไปลงทุน ก่อให้เกิดการจ้างงาน
ทั้งนี้ เป็นการเปิดโอกาสให้นำไปใช้หนี้นอกระบบได้ เพื่อลดภาระดอกเบี้ยที่สูง ซึ่ง ธ.ก.ส. จะมีการสุ่มตรวจการใช้เงินของสมาชิกว่าตรงตามวัตถุประสงค์ที่ขอหรือไม่ และระหว่างกองทุนกับ ธ.ก.ส. ห้ามเอาเงินกู้มาจ่ายหนี้เก่าของกองทุนหมู่บ้าน โดยในช่วง 2 ปีแรก ทั้งธนาคารออมสินและ ธ.ก.ส.ทำข้อตกลงกับ สทบ. ว่ายังไม่ต้องชำระเงินต้นคืน ดังนั้น ในช่วง 2 ปีแรกหากมีกองทุนหมู่บ้านมาจ่ายหนี้คืนก่อนกำหนด ทาง สทบ.สามารถนำเงินดังกล่าวไปบริหารจัดการให้เกิดดอกผลได้ และหากครบ 7 ปี ยังชำระต้นไม่เสร็จก็จะทำการโอนบัญชีเป็นสินเชื่อปกติที่ธนาคารมีการปล่อยกู้ต่อยอดให้กับกองทุนหมู่บ้านอยู่แล้ว
นายชาติชาย พยุหนาวีชัย ผู้อำนวยการธนาคารออมสิน กล่าวว่า เงินจากโครงการกองทุนหมู่บ้านจะช่วยเพิ่มกำลังซื้อในระดับฐานรากได้ทั่วประเทศ สำหรับโครงการซอฟต์โลน 1 แสนล้านบาท ทางธนาคารเตรียมทำระบบเพื่อรองรับการปล่อยสินเชื่อแบบใครมาก่อนได้ก่อน จะไม่มีการแบ่งวงเงินให้เฉลี่ยแต่ละธนาคาร ทั้งนี้เพราะต้องการให้ธนาคารเร่งช่วยลูกค้า และเร่งให้เกิดการแข่งขันกันปล่อยสินเชื่อมากขึ้น